Papersnake/gushiwen huggingface dataset:
希夷先生墨竹歌
薛蕙（明代）

水墨淋漓数茎竹，琅玕不羡多成束。飞白玲珑一片石，夜光休誇大盈尺。

云何此画价无敌，乃是希夷之真迹。列仙籍中多品流，先生况是神仙伯。

宣靖仙材亦不群，寻师遥入华山云。解颜一盼不易得，敢望挥毫遗此君。

画首题诗兼姓字，凤翥龙蟠三十四。丁宁举似一转语，截断世间无限事。

领略真仙上上机，参同古佛空空义。古来画史虽无数，争似仙人得天趣。

笔势翩翩入三昧，玄旨明明标一句。梵经合受天人礼，仙迹那无鬼神护。

五百年来如电过，一幅霜缣完未破。湍水东流鹤不归，峨眉西逝龙犹卧。

故乡之子慕神仙，偶收图画如有缘。锦囊新装绿玉轴，彤管更赋青霞篇。

安得至宝不磨灭，期与好事相流传。先生闻此应大笑，水中捉月真可怜。
送喻炼师归茅山
李建勋（唐代）

休粮知几载，脸色似桃红。半醉离城去，单衣行雪中。

水声茅洞晓，云影石房空。莫学秦时客，音书便不通。
到白石先妣新茔
王炎（宋代）

泪滴松楸意转哀，欲归小立更徘徊。
春风不管人间恨，溪上樱桃花自开。
再过溧阳县见李侍御二首
项安世（宋代）

中朝文字家，独叹仁公门。
时时落人间，欬唾如云奔。
岁月坐成晚，今为邻里尊。
向来崔魏徒，十九归邱原。
宛在水中央，灵光兀孤蹲。
庭空鸟雀入，日晏烟尘昏。
我来重太息，心事与谁论。
丈人笑谢客，久矣欲忘言。
江涨有感
程公许（宋代）

惆怅天涯私自怜，锦囊有句愧重编。
忍心宽作青梅约，眩眼俄惊丹荔燃。
浩荡修途今几驿，纷纭归思日如年。
不因煤颖相料理，何以遣怀风月前。
百七丈和篇有尽道温柔别有乡谁知绛阙水茫茫
许及之（宋代）

仙凡从昔各为乡，弱水蓬莱隔混茫。
不见麻姑呈狡狯，空教贺混号清狂。
两奁心事无人共，万点花飞有底忙。
说与东风须作主，莫教痴白妒娇黄。
歌
李陵（两汉）

径万里兮度沙漠。为君将兮奋匈奴。路穷绝兮矢刃摧。

士众灭兮名已隤。老母已死虽欲报恩将安归。
试胡梦传笔二首
曾丰（宋代）

用从书契到于今，万世功名一洗心。
甘与墨卿绝交后，管城萧散退藏深。
木兰花·西山不似庞公傲
刘因（元代）

西山不似庞公傲。城府有楼山便到。欲将华发染晴岚，千里青青浓可扫。
人言华发因愁早。劝我消愁惟酒好。夜来一饮尽千钟，今日醒来依旧老。
郊庙歌辞。周郊祀乐章。忠顺乐
佚名（唐代）

木铎敷音文德昌，朱干成列武功彰。

雷鼗鹭羽今休用，玉鏚相参正发扬。
芳臭
刘克庄（宋代）

流芳斜谷出师表，遗臭樊城受禅碑。
芳臭即今皆判矣，鲍鱼难揜祖龙尸。
寿王修斋枢密·南津梅
陈著（宋代）

凛凛霜雪根，拍拍天地仁。
皎皎枝上花，卷舒几冬春。
结实调古鼎，味深薄俗颦。
珍重不尽用，严风护南津。
霜叶飞·霜林凋晚
沈唐（宋代）

霜林凋晚，危楼迥，登临无限秋思。望中闲想，洞庭波面，乱红初坠。更萧索、风吹渭水。长安飞舞千门里。变景摧芳榭，唯有兰衰暮业，菊残馀蕊。

回念花满华堂，美人一去，镇掩香闺经岁。又观珠露，碎点苍苔，败梧飘砌。谩赢得、相思泪眼，东君早作归来计。便莫惜丹青手，重与芳菲，万红千翠。
酬蜀国欧阳学士
齐己（唐代）

因缘刘表驻经行，又听西风堕叶声。鹤发不堪言此世，

峨嵋空叶在他生。已从禅祖参真性，敢向诗家认好名。

深愧故人怜潦倒，每传仙语下南荆。
夷氛
童蒙吉（清代）

鸦片筹操帷幄中，戈船巨炮又称雄。海隅竞洒苍生泪，两种输他善火攻。
忆旧游（大都长春宫，即旧之太极宫也）
张炎（宋代）

看方壶拥翠，太极垂光，积雪初晴。阊阖开黄道，正绿章封事，飞上层青。古台半压琪树，引袖拂寒星。见玉冷闲坡，金明邃宇，人往深清。

幽寻。自来去，对华表千年，天籁无声。别有长生路，看花开花落，何处无春。露台深锁丹气，隔水唤青禽。尚记得归时，鹤衣散影都是云。
送慈曼如金山迎印老住大沩
张孝祥（宋代）

传语金山山下龙，乞将上水一帆风。道人自有飞空锡，只载中泠十丈洪。
寄谢蜀帅表起岩尚书阁学寄赠药物二首
杨万里（宋代）

卧雪先生冰雪胸，小迂星履领元戎。
草堂衣钵风骚将，花屋笙箫造化工。
杜宇催归波正绿，海棠不睡烛斜红。
遨头未了词头下，四世重新六五公。
试院次韵呈兵部叶员外端礼并呈祠部陈员外元
晁补之（宋代）

盛世天休沓，真人宝历开。
太任当政闼，元老位公槐。
莫盛官人始，相从试士来。
鸣珂咸俊彦，索米独尘埃。
未叹官曹隔，多惭赏监陪。
成川须甽浍，崇厦要条枚。
文武中铨集，丹铅百卷堆。
豚鱼聊可辨，皮弁不应恢。
虎出争亡矢，蛇成屡夺杯。
调锺求雅滥，烈火试民瑰。
绿暗惊庭叶，朱明换律灰。
得枭夸艾捷，闻鹤悼坚摧。
茧绪谈飞麈，渑波酒挹罍。
赓酬皆绝韵，搜索病非才。
半是仙槎客，曾随禹浪雷。
遭时鱼奋角，失路剑生苔。
胆气冲星在，词源卷汉回。
声名改闾里，轩冕映舆台。
谖草怀堂北，灯花粲妇腮。
凉风吹枕梦，薄雨滞城隈。
号奏天官近，胪传御史催。
康衢骥鸣跃，归檐仆讙咍。
华省深扃钥，衡门翳草莱。
尚怀休假远，别语重裴徊。
宛丘
佚名（先秦）

子之汤兮，宛丘之上兮。洵有情兮，而无望兮。
坎其击鼓，宛丘之下。无冬无夏，值其鹭羽。
坎其击缶，宛丘之道。无冬无夏，值其鹭翿。
长江二首 其一
苏泂（宋代）

长江无六月，大地绝纤埃。暑向风前退，秋从雨后来。

问桐知叶落，修桂待花开。畴昔扁舟兴，分明欲唤回。
好听琴
白居易（唐代）

本性好丝桐，尘机闻即空。一声来耳里，万事离心中。

清畅堪销疾，恬和好养蒙。尤宜听三乐，安慰白头翁。
赋道傍菊 其一
赵蕃（宋代）

园亭种菊只须多，名实相求半已讹。紫蔓弱茎真此物，顾埋林莽杂蓬莱。
夜坐家人乞诗
彭汝砺（宋代）

憔悴蓬门学，尘埃布褐身。一官偶今日，相顾守吾贫。

上国恩波重，高门鬓雪新。岂无忠孝论，子细遗良人。
惜红衣（余从姜石帚游苕霅间三十五年矣，重来伤今感昔，聊以咏怀）
吴文英（宋代）

鹭老秋丝，苹愁暮雪，鬓那不白。倒柳移栽，如今暗溪碧。乌衣细语，伤绊惹、茸红曾约。南陌。前度刘郎，寻流花踪迹。

朱楼水侧。雪面波光，汀莲沁颜色。当时醉近绣箔，夜吟寂。三十六矶重到，清梦冷云南北。买钓舟溪上，庆有烟蓑相识。
寄题华藏院清轩
蔡襄（宋代）

湖边无地有尘埃，况复虚明向此开。
山色每随朝气变，水光长共夕阳来。
船行天上游人散，树没雪中宿鸟回，
一到便应离火宅，不须花雨拂经台。
答高裕公邑佐见寄韵
成鹫（清代）

隔水遥相见，清风若许长。全凭诗酒力，消遣簿书忙。

大雅崇昭代，新声薄晚唐。野人扣牛角，为尔和康浪。
故太师中书令曾鲁公挽词二首
陈襄（宋代）

南台沙合后，元宰应时生。
两控龙飞双，一调宝鼎烹。
筑山裴相乐，赐杖孔家荣。
无复安舆出，儿孙衣彩迎。
衢州近城果园
杨万里（宋代）

未到衢州五里时，果林一望蔽江湄。
黄柑绿橘深红柿，树树无风缒脱枝。
喜雪用禁物体二首
吴潜（宋代）

一帐谁将罩太虚，但怜雁字不堪书。
江山尽在光华里。宇宙真成浑沌初。
险地岂容呈坎壈，荒林无复露空疎。
陇头流水歌三叠代内作
徐祯卿（明代）

下陇磨剪刀，刀涩指爪柔。
将刀断割水，那用东西流。
秋夜纪怀
陆游（宋代）

北斗垂莽苍，明河浮太清。
风林一叶下，露草百虫鸣。
病入新凉减，诗从半睡成。
还思散关路，炬火驿前迎。
游岳寻梅不获和元晦韵
张栻（宋代）

眼看飞雪洒千林，更着寒溪水浅深。
应有梅花连夜发，却烦诗句写愁襟。
挹爽楼眺雪次韵
姚若蘅（清代）

一夜虚窗朔气吹，朝来世界换琉璃。楼头顿失青山影，林下联吟《白雪词》。

冻雀无声花自落，寒梅有梦月应知。眼前竹石皆图画，欲假毫端试取奇。
再入栖贤谒天和尚
邝日晋（明代）

不到匡山久，依稀谷口云。溪声自相答，潭影此中分。

倦羽思幽托，高飞势绝群。路寻松顶出，钟磬下方闻。
半山
方回（元代）

力引豺狼噬九州，獾郎于世果何仇。
青苗法令初为崇，玉斧封疆半已休。
绍圣南行多不返，靖康北狞欲谁尤。
儿时曾读前朝史，几夜寒灯见泪流。
蝶恋花
赵崇（宋代）

一翦微寒禁翠袂。花下重开，旧燕添新垒。风旋落红香匝地。海棠枝上鸾飞起。

薄雾笼春天欲醉。碧草澄波，的的情如水。料想红楼挑锦字。轻云淡月人憔悴。
雪霁谒景醇时方筑堤捍水修湖山堂复和前韵
释德洪（宋代）

筑堤盖南堂，雪霰响新瓦。我踏雪泥至，自携双不借。

爱公有俊雪，句法洗凡马。清婉继彭泽，寒陋笑东野。

愿为西崦邻，投名入诗社。馀年吾事济，过从有公者。

何时闻折竹，灯火共清夜。晓堂人未扫，如开辋川画。

平生学牧牛，鼻索尝自把。而今失所在，宁复事鞭打。

吾诗一寄耳，雕琢特未暇。且欣两俱健，意雪要倾写。
馀杭法喜院荆文公书堂文公康定中读书于此
程俱（宋代）

钟山太傅起从龙，鼓动风雷指顾中。未见图形求傅野，岂知徒步客新丰。

青鞋曾访餐芝老，白首惟馀捣药童。藏壁故应留断简，至今山鬼恸悲风。
神宗皇帝挽歌三首 其三
韩维（宋代）

奥并商宗学，雄趋汉武才。难回九清驾，空湛万年杯。

旂旐翻风远，箫韶度阪来。臣民仰遗像，血书有馀哀。
寿云岫以所画寿星为喻
方一夔（宋代）

吴山多金堂，我来访仙真。神交若有契，邂逅见主人。

浮云白步障，老松青承尘。从以香严髫，环以琼树春。

仙人坐盘石，杯劝三五巡。果苞武陵秀，木爇占城珍。

几见蓬海沙，不数上古椿。问从何处来，骑鹿来秋旻。

谓是老人瑞，游戏葛水滨。容我野服见，间簉西阁宾。

再拜上祝辞，慇勤寄千谆。一祝等龟鹤，再祝生麒麟。

语罢却复进，罄折问养神。随之上南极，放牧云汉津。
鹧鸪天
纪松实（清代）

杨白花飞小苑幽。春残绕屋卖风流。来时只有风知信，滚地癫狂未肯休。

沾翠幌，点朱楼。纷纷晴雪使人愁。深闺鬒发偏相昵，少妇惊心吟白头。
过巴川
欧阳澈（宋代）

凭高因赋遏云篇，曳屣狂歌放昔贤。未遂相如荣驷马，且寻师正傲清泉。

悲吟玉未经三献，羞涩囊空乏一钱。典却春衣常独酌，从教邸主笑鸢肩。
梦与尤木石论史感旧七绝句 其五
刘克庄（宋代）

金榜朱扉此帝居，旧游恍似梦清都。可怜白首充修撰，到了藏山一字无。
题刘氏世荣堂
郑文康（明代）

昔人文献称西江，西江人物多淳庞。山川降神岂无意，生贤用世资家邦。

君家旧居鹫溪里，儒业相承近谁比。清风高节满前朝，盛德丰功载良史。

省元奋发开后昆，百年子姓俱兰荪。东亭先生德尤厚，天畀令器如溟鹍。

令器为谁讳鹗者，早岁词章播朝野。外藩中秘屡迁官，随把丹衷向君写。

可怜末路逢坎坷，平时草野皆干戈。间关奉命守韶郡，抚辑能使民心和。

无何又挂将军印，驻节边疆靖边衅。忠肝义胆付天知，婢膝奴颜耻时摈。

元阼将湮不敢续，大厦支倾非一木。俯知时势两难为，坐取文山传来读。

从容赋就绝笔诗，英魂暗逐旌旗飞。舍身下从巡与远，三军血泪齐沾衣。

仁声不减泰华重，凛凛孤忠鬼神诵。心田一片无寸瑕，留与后人耕且种。

太学儒生乃其嗣，东阳明府为孙子。诗书浸渍卒有获，仁义栽培允堪恃。

熙朝启运亿万年，大开科目罗英贤。一时君家五兄弟，齐驱并驾相争先。

累世荣通世非少，名节多亏无足道。孰似言言百尺堂，蒂固根深不倾倒。

琼枝玉树新成行，后来门户将尤昌。僭题长句庆私幸，还期过尔瞻辉光。
太皇太后阁六首
苏轼（宋代）

五日占云十日风，忧勤终岁为三农。
春来有喜何人见，好学神孙类祖宗。
登敬亭北二小山余时送客逢崔侍御并登此地
李白（唐代）

送客谢亭北，逢君纵酒还。
屈盘戏白马，大笑上青山。
回鞭指长安，西日落秦关。
帝乡三千里，杳在碧云间。
复作过商翁墓 其四
沈辽（宋代）

苍头已作归来曲，不信全生庾氏碑。疑有史官争立传，终无嗣氏与闻诗。

后房已闭千金妓，私庙空收五采旗。闻说诏书优赠典，孤魂应结九泉悲。
龙潭八景为曾侍讲赋 其三 龙潭出云
王洪（明代）

片影涵虚谷，清阴覆远山。从龙到天上，为雨遍人间。

捲幔春看度，鸣琴夕望还。夜深明月下，随意绕松关。
和前韵见寄 其二
朱淑真（宋代）

忆昔江头别，相看对古津。
去来分橹棹，南北隔音尘。
把酒何时共，论文几日亲。
归宁如有约，彩服共争新。
游玉泉寺用杜工部登四安寺钟楼韵
林光（明代）

西北参天著数峰，山门未入已闻钟。步穷石拂三千界，心醉林闻几百重。

欲向巅崖挥老笔，更窥泉影认衰容。年来万事俱灰灭，祇有看山兴未慵。
君不来
释智圆（宋代）

前年送君空江上，张帆正值西风起。
今日西风君未归，茫茫祇见空江水。
泛舟
陆游（宋代）

水乡元不减吴松，短棹沿洄野兴浓。
郁郁冬青森翠葆，离离夜合散红茸。
村深初度穿林笛，寺近先闻出坞钟。
归路夕阳犹满岸，凭舷一笑览衰容。
氐州第一 小除重泊，仍和《片玉》
陈洵（清代）

飞雪江梅，妆榭尚懒，花风似惜年小。画烛通春，行云载梦，心逐年鸿缥缈。

归草烟光，淡淡向、蒙鸥微照。永日游情，经过倦迹，渡头人老。

渐苦辞年诗思少。最先念、翠围红绕。镜底逢欢，歌边感旧，准拟归闲抱。

比佳期、天更远，帘帏下、重温语笑。一晌无聊，待追寻、花晞蝶晓。
满江红 和王昭仪
吴本泰（明代）

白雁南飞，摇落尽、汉宫秋色。笳吹起、霓裳声断，绛河仙阙。

翡翠巢空金殿里，鸳鸯瓦碎瑶台侧。忆春风、拂槛露华浓，都销歇。

尘黯淡，灯明灭；蛩语似，支离说。怨琵琶空抱，杜鹃啼血。

戍柝惊回鸡帐梦，玉容羞照龙沙月。莫悲伤、环子系罗衣，君恩缺。
张守忠新轩成走柬答之
黎贞（明代）

乔木阴阴结构深，留侯百代转于今。阶前鹤啄碧苔色，篱下犬眠红杏阴。

半生不陈贾谊策，一醉爱抚陶潜琴。惟问山灵产何物，今朝报我双南金。
赠罗隐
刘赞（唐代）

人皆言子屈，独我谓君非。明主既难谒，青山何不归。

年虚侵雪鬓，尘枉污麻衣。自古逃名者，至今名岂微。
诸莹拜扫晚归长汀
楼钥（宋代）

雨意早垂垂，寒云晚更低。
空中时散点，道上不成泥。
绿柳桃相映，黄花麦与齐。
迂回余百里，喜见旧松堤。
四贤一不肖诗·右余安道
蔡襄（宋代）

南方之强君子居，卓然安首襟韵孤。
词科判等屡得隽，呀然鼓焰天地罏。
三年待诏处京邑，斗粟不足荣妻孥。
耳闻心虑朝家事，螭头比奏帝曰都。
校书计课当序进，丽赋集仙来显塗。
诰墨未乾寻已夺，不夺不为君子儒。
前日希文坐言事，手提敕教东南趋。
希文鲠亮素少与，失势谁复能相扶。
崭然安道生头角，气虹万丈横天衢。
臣靖胸中有屈语，举嗌不避萧斧诛。
使臣仲淹在庭列，日献陛下之嘉谟。
刺史荣官虽重寄，奈何一郡卷不舒。
言非由位固当罪，随漕扁舟尽室俱。
炎陬此去数千里，橐中狼籍惟蠹书。
高冠长佩丛阙下，千百其群诃尔愚。
吾知万世更万世，凛凛英风激懦夫。
捣练子·夜捣衣
贺铸（宋代）

收锦字，下鸳机，净拂床砧夜捣衣。马上少年今健否？过瓜时见雁南归。
送沈次鲁南游（一作卢堠石送沈次鲁）
陈陶（唐代）

高台赠君别，满握轩辕风。落日一挥手，金鹅云雨空。

鳌洲石梁外，剑浦罗浮东。兹兴不可接，翛翛烟际鸿。
次韵大人待次吴陵邑五首 其三
葛胜仲（宋代）

待次吴陵邑，行趋宝婺邦。葱茏连越岫，澄澈泳桐江。

八咏风生座，双林月映窗。胜游知不晚，官履欲飞双。
宿西轩
任伯雨（宋代）

茅檐不动晚风微，独对炉烟枕半攲。惟有多情沙上月，依然青琐照人时。
十一月十一日夜步行中庭月色明甚作诗三绝 其三
周紫芝（宋代）

少年邀月伴清樽，老去空馀满袖尘。多谢蟾光深有意，尚来同我作三人。
寿姻家翁陈太守八十
谢迁（明代）

泮水南头启寿筵，太邱遗泽胜绵延。金章紫绶轻身外，桂子兰孙满膝前。

椿树根深才八十，蟠桃果实更三千。驰情不特松萝托，犹忆芸窗共简编。
何粮储成浩以广雅丛书捐置鳌峰书院赋谢
陈宝琛（清代）

圣清解经轶唐宋，仪徵帅粤开讲堂。手裒鸿籍授铅椠，千四百讲森琳琅。

儒风津逮亘岭海，东塾晚出扬芬芳。节楼黤黮六十载，谁其嗣者南皮张。

威弧外弦内缮政，树人本计无时忘。大营精庐署广雅，建局益揽东南良。

燹馀孤本慎譬勘，水木如画罗朱黄。就中乙部十居七，治史欲絮研经长。

鳌峰藏书始清恪，洛闽道脉存缥缃。后来左海倡汉学，一径乍辟寻榛荒。

通经致用士所职，韦传弗读终回惶。祛卢立学未百稔，犹庋十万誇谟觞。

觥觥邹鲁付挦扯，望海无乃航绝潢。育才报国匪二事，刀笔筐篚吾何望？

君怜横舍割清俸，远致如馈贫家粮。山渊渔猎各餍愿，九数教艺重彷徨。

同声倡和若有分，积石便可规曹仓。三年祠禄愧殖落，炳烛东壁分馀光。
游曾无愠园可赋者十馀处其大莫如乐山次莫如沧洲画趣先课二古风 乐山
曾丰（宋代）

至静之为首归坤，自乾德外坤为尊，吾宗有志未敢言。

至静之为次归艮，自坤德外艮为近，吾宗有志不容逊。

磊隗胸中自□山，外观更具山之间。表里相融艮机关，彼万泪随吾屹立。

堂中人与山为一，虽介于石不终日。无心聊与云俱出，傅岩沃雨商郊乾。

林然蠢尔涵殊恩，老后闲身霁后云，㟏岈深处归根□。
偈颂四十二首
释祖先（宋代）

大人见大见，大智得大用。
胸中怀六合，掌内握乾坤。
石桥
楼光（宋代）

溪流长卷千重玉，茗碗齐开五百花。方广只留方寸地，不须辛苦上仙槎。
玉烛新·寒宽一雁落
赵以夫（宋代）

寒宽一雁落。正万里相思，被渠惊觉。春风字字吹香雪，唤起西湖盟约。当时醉处，仿佛记、青楼珠箔。又不是，南国花迟，徘徊酒边慵酌。家山月色依然，想竹外横枝，玉明冰薄。而今话昨。空对景、怅望美人天角。清尊淡薄。便翠羽、殷勤难托。休品入、三叠琴心，教人瘦却。
宫词集唐句五首 其四
童轩（明代）

花飞蝶骇不愁人，争奈君恩别处新。翠辇不来宫殿闭，东风二十四回春。
送卢员外
薛涛（唐代）

玉垒山前风雪夜，锦官城外别离魂。

信陵公子如相问，长向夷门感旧恩。
杂曲歌辞。长相思
张继（唐代）

辽阳望河县，白首无由见。海上珊瑚枝，年年寄春燕。
昼巢五咏砚滴
陆游（宋代）

铜之在人间，细大各有境。
散为五铢货，聚作九牧鼎。
天禄与辟邪，乃复参泓颖。
致用孰相须？寒泉出金井。
祀马将军竹枝辞
马之纯（宋代）

桑麻影里千余户，弦管声中百许年。
但见年华今日好，也须回首看岩前。
偈五十三首 其七
释克勤（宋代）

万仞崖头撒手，要须其人。千钧之弩发机，岂为鼷鼠。

云门睦州，之面蹉过。德山临济，诳謼阎闾。自馀立境立机，作窠作窟，故是灭胡种族。

万缘迁变浑閒事，五月山房冷似冰。
西江月
蔡伸（宋代）

翡翠蒙金衫子，镂尘如意冠儿。持杯轻按遏云词。别是出尘风味。

莫羡双星旧约，愿谐明月佳期。凭肩密语两心知。一棹五湖烟水。
句
赵世长（宋代）

玉清仙子下云达。
乙未冬珠江饯金持甫梁文灿友人北上 其二
王学曾（明代）

天开孤岛屼中流，谁听明珠莫暗投。把酒别君君努力，江湖廊庙足深忧。
林卧柬方外友
施峻（明代）

空斋寂寞对青山，桂树丛深好寄攀。
南岳先生勾曲去，东林长老沃洲还。
蜩攒露柳声偏咽，蝶绕晴花影自闲。
疏懒能令相识远，孤云独鹤水潺潺。
天仙子·洞口春红飞蔌蔌
和凝（五代）

洞口春红飞蔌蔌，
仙子含愁眉黛绿。
阮郎何事不归来，
嫩烧金，慵篆玉，
流水桃花空断续。
春日七首
吕祖谦（宋代）

江梅已过杏花初，尚怯春寒著萼疎。
待得重来几枝在，半随蝶翅半蜂须。
青松路
曾极（宋代）

致君尧舜事何难，投老钟山赋考槃。愁杀天津桥上客，杜鹃声里两眉攒。
题罗巨济教授蓬山堂
杨万里（宋代）

蓬莱藏室盛东都，只著古书并老儒。
後来许事晓星疏，登车不老问何如。
广文先生自有饭，诸公衮衮端无羡。
著脚金坡不作难，问津木天何足辨。
作堂聊尔题蓬山，此岂有意亦偶然。
登瀛仙人多姓许，未必先生肯为伍。
书生饶舌定可憎，此话姑置莫葛藤。
先生诸孙皆玊永，诵书已作弯鹤声。
请来欹桄细细听。
元符祭神州地祇二首 其一 迎神用《宁安》。八变。
郊庙朝会歌辞（宋代）

膴膴浚邦，皇天是宅。必有幽赞，聪明正直。布列笾豆，考击金石。

中外谧宁，繄神之力。
句
丁谓（宋代）

逐朵檀心巧胜栽。
感事
杨时（宋代）

权门车马日纷纷，寂寞多应笑子云。
玄白定知非世尚，解嘲那复强云云。
友人别墅
赵庚夫（宋代）

买山仍近水，结屋又安坟。
此举堪惊世，余年独羡君。
钓舟须共载，禅榻亦平分。
切莫施门户，□藏恐碍云。
二十六夜大雨达旦
韩淲（宋代）

熟睡俄惊簟未收，披衣侧坐且搔头。飕飂隔屋听吹瓦，滂沛连床定满沟。

晓起见山全带雾，午晴沿涧尚周流。新凉粳稻农歌处，共喜开禧第一秋。
乐府杂曲。鼓吹曲辞。巫山高
齐己（唐代）

巫山高，巫女妖，雨为暮兮云为朝，楚王憔悴魂欲销。

秋猿嗥嗥日将夕，红霞紫烟凝老壁。千岩万壑花皆坼，

但恐芳菲无正色。不知今古行人行，几人经此无秋情。

云深庙远不可觅，十二峰头插天碧。
和同府李祭酒休沐田居
李峤（唐代）

列位簪缨序，隐居林野躅。徇物爽全直，栖真昧均俗。

若人兼吏隐，率性夷荣辱。地藉朱邸基，家在青山足。

暂弭西园盖，言事东皋粟。筑室俯涧滨，开扉面岩曲。

庭幽引夕雾，檐迥通晨旭。迎秋谷黍黄，含露园葵绿。

胜情狎兰杜，雅韵锵金玉。伊我怀丘园，愿心从所欲。
挽陈师复寺丞二首
刘克庄（宋代）

已奏囊封墨尚新，又携袖疏榻前陈。
小臣忧国言无隐，先帝如天笑不嗔。
阙下举幡空太学，路傍卧辙几遗民。
愚儒未解天公意，偏寿它人夭此人。
沙冈待潮
游君传（宋代）

待潮舟阁浅边冈，少憩田园竹树凉。
数点弄秋疏雨过，槿花篱落带斜阳。
晓过吴县
洪迈（宋代）

舟行有严程，越国常晓发。
双艪兀残梦，起坐窥落月。
人家岸野水，雾雨笼邃闼。
遥怜琐窗人，欹枕听呕轧。
游西山
韦应物（唐代）

时事方扰扰，幽赏独悠悠。弄泉朝涉涧，采石夜归州。

挥翰题苍峭，下马历嵌丘。所爱唯山水，到此即淹留。
送谢煜赴无为主簿
宋庠（宋代）

怀檄倦游都，劳劳舣客舻。
秋渠沿莨荡，春坞见濡须。
秫齐添宾酌，兰苕入养厨。
明年献文地，南阙倚星榆。
南安岩恭谒定光圆应禅师二首 其二
李纲（宋代）

岭峤经行万屈盘，北归今始到南安。满山泉石有古意，十里松筠生昼寒。

颇厌病身游梦境，欲将馀日付岩端。定光古佛今犹在，请问此光何处观。
读何斯举黄州秋居杂咏次其韵
陆游（宋代）

少从长者游，麤闻圣人道，日食虽一箪，颇觉颜色好。
辛勤五十虽，犹秉後凋操。
风俗日已移，令人恶怀抱。
纷纷堪一咍，骄我以旗纛，岂知江湖间，世袭散人号。
水龙吟（次韵虚斋先生雨花宴）
张榘（宋代）

暮云低锁荒台，凭阑四望天垂地。曼花半夜，蜚香缭绕，昔人曾记。往事悠悠，物华非旧，江山仍丽。怅斜阳芳草，长安不见，谁共洒、新亭泪。

开放青峦旧址。动骚人、一番词意。青油幕里，相忘鱼鸟，水边云际。却恨清游，未能追逐，区区僚底。问何时，脱了尘埃墨绶，为虚斋醉。
柳叹
刘敬（清代）

门前谁种青青柳，竟与苍松势比高。一夕狂风尽吹倒，松声依旧作波涛。
郡圃观白莲
王同祖（宋代）

泰华根株本一同，何分白白与红红。
半池只怕霜风倒，输与苍颜百丈松。
效行即事
胡仲弓（宋代）

贪看梅花短作程，吟鞭不动马蹄轻。
村庄到处如知已，物色於人亦有情。
去雁远连潮水落，乱山低与暮云平。
倚栏无语閒商略，此景谁能画得成。
和韩无咎使君吊李谪仙
章甫（宋代）

力士能令妃子嗔，长安无复谪仙人。宫袍却换江东酒，野服终为帝外臣。

孤冢道旁空怨结，两峰烟际自愁颦。骑鲸捉月知何在，太白光芒夜夜新。
即席次韵景周梅花
苏泂（宋代）

魂来孤山青，梦破耶水碧。
非兄孰知我，非我无此客。
一枝霜雪后，坐断春寂寂。
平生桃李场，虽隣有不觌。
人中具品藻，酝藉李太白。
岁寒得佳尚，贤贤以易色。
经年堕尘鞅，此士久乖隔。
昌原弗相见，所谓顺之逆。
无诗可报答，大叫脱巾帻。
疏花正点染，半蕊犹索摘。
登麻姑山 其二
刘泾（宋代）

石鼓埋入地，荆璧飞上天。呜呼鲁公碑，风雨三百年。

爱字不爱石，磨灭安得传。不敢手触之，谓是甘棠篇。
闻故园山茶为人所折
吴宽（明代）

山花昔年植，正在竹亭西。雨露频长养，岂同蒿与藜。

廿年始还家，见此枝犹低。隔岁缀芳蕊，花开剪成缇。

亭今已撤去，乱石甃为堤。复此与花别，梦寐不能迷。

颇闻此树下，春来踏成蹊。衡门不常关，顽童皆有携。

如何忍攀折，狼籍满春泥。遂令鸟雀至，月夜无枝栖。

渊明问来使，草木入诗题。安得人爱惜，高与南檐齐。
留京
刘辰翁（宋代）

远梦孤难到，凭高烟景微。重留山仆怨，数别里人稀。

病用寒衣尽，书无定日归。十年行役事，俯首辄歔欷。
次韵明叔九日见怀
周紫芝（宋代）

准拟重阳共一杯，幅巾临水复登台。飞花扑面君相送，落叶满山人未回。

故国只凭幽梦到，断肠频寄尺书来。此生终向江湖老，黄菊红萸笑谩催。
弥罗阁秋望二首与马子仲房 其一
黄佐（明代）

珠阁拂瑶天，凭轩兴渺然。西风吹野水，高柳送鸣蝉。

冠盖黄尘里，关河白雁边。相逢且披豁，随意问玄玄。
天姥岭
楼钥（宋代）

剡水迂回彻底清，滥觞从此一泓澄。
晓来蜡屐冲寒上，踏碎山头十里冰。
后江行十绝
岳珂（宋代）

指点神鸦送客樯，江山回首郁苍苍。
吴朝千载兴亡地，极目长淮恨更长。
钱塘渡江
恽珠（清代）

潮头不怕险，飞棹逐潮行。风力一帆饱，山光两岸明。

南来出涧壑，东望达蓬瀛。直破怒涛去，壮怀无限情。
寄题王阮亭西城别墅十三咏 其五 双松书坞
陈恭尹（清代）

双龙何夭峤，屹立竦毛发。兴至一摊书，爱此松下月。

有时清梦中，风涛坐超忽。
句
朱协（唐代）

好是晚来香雨里，担簦亲送绮罗人。
怀赵德怀
戴复古（宋代）

所学源流远，澹交滋味长。
看来浑易与，别去自难忘。
独客梦千里，佳人天一方。
细观宾退录，亦足慰凄凉。
荅友生山居寄示
齐己（唐代）

嘉遁有新吟，因僧寄竹林。静思来鸟外，闲味绕松阴。

兵寇凭凌甚，溪山几许深。休为反招隐，携取一相寻。
菩萨蛮·沉沉朱户横金锁
冯延巳（五代）

沉沉朱户横金锁，
纱窗月影随花过。
烛泪欲阑干，
落梅生晚寒。
宝钗横翠凤，
千里香屏梦。
云雨已荒凉，
江南春草长。
见素征蜀告休而归次韵
王缜（明代）

公从西蜀归，我向江东泊。中流忽招呼，两鬓已非昨。

谈笑起清风，循省内无怍。每思国有人，灾变何由作。

嗟天生公才，本以救民瘼。莺凤翔高霄，无乃举措错。

倚注自有时，终为天下壑。
题三友轩
弘历（清代）

三友之名始宣尼，直谅多闻益德资。香山取譬琴诗酒，放达繄非予所师。

独有玉局称正见，直号植物松竹梅。名称义元隐未发，我将触类引伸之。

苍松自具直之性，梅传春信谅也宜。摐金敲玉时多闻，妙喻舍竹其复谁。

奚待结契霜雪里，天然同德声应随。寓意於物有奇遇，名迹历历琳琅披。

十八公的云西笔，海粟长赋留雄辞。君子林称真定论，国子博士小篆题。

更爱梅事合元宋，小清秘物传今斯。拣金集狐有如是，自天合也非人为。

尝鼎一脔足味道，况斟雉膏道可知。箧藏书室识宝重，窗外延客霜其眉。

千株一穗翩左右，是一是二谁然疑。

因苏溯孔志未逮，高山景仰深长思。
正之复次前韵作四篇见示是日适登城楼以望江山且阅捷报因赋六章以报之 其六
李纲（宋代）

伊昔端居寂寞滨，每于骚雅爱其人。长篇剩得斓斑锦，短句兼收细碎鳞。

指下粗能知越操，郢中那敢和阳春。愿藏大手无轻露，寸胆于今已自宾。
宴桃源
王之道（宋代）

遥指汤泉西路。隐约碧云天暮。宿鸟择深枝，两两相呼如语。凝伫。凝伫。今夜梦魂何处。
赴宣卿牡丹之集和奇父二首
胡寅（宋代）

胜业看花暖正繁，玉仙洪福且休论。
初筵爱客尊俱尽，落笔成休水共翻。
京洛追游真似梦，风光流转绝无言。
武林亦有西池否，安得姚黄奉至尊。
陆子履知颍州
刘攽（宋代）

稻白鱼肥颍水清，重湖光彩动层城。经为游客欢闾里，特羡朱轩拥旆旌。

整棹凫鹥横笔势，倚楼风雨壮歌声。聚星贤士兼存殁，配社名乡见远情。
秋风三首 其一
张耒（宋代）

秋风萧萧洛川渡，水碧沙寒飞白鹭。波头伐木欲成梁，落日樵苏下山去。

山头九月雪一尺，山民燃薪当襦裤。石田收薄妇子饥，岁晚苦寒安可度。
抵京口
杨磊（清代）

欲去难言去，来归未得归。暂停江上棹，一采故山薇。

霜露高堂冷，松楸墓木非。临行叹游子，梦里想春晖。
呈户部李尚书二首 其一
韦骧（宋代）

八座辉光道德隆，陋儒何幸奉从容。听言迥出群贤表，顾己荣于万户封。

密启更惭先荐鹗，高门况是晚登龙。荷公恩意知难报，劲节当先比涧松。
言命
释绍嵩（宋代）

宇宙双蓬鬓，升沉尽听他。
僧居随处好，身事逐年多。
异国逢佳节，流光等逝波。
无谋长委命，言命欲如何。
客中咏二高士f 其二 南州徐孺子
陈子升（明代）

南州走冠盖，高士居亭亭。吾宗不见君，悬榻甘尘冥。

千里为有道，生刍致惟馨。我亦悦此风，旷怀翻涕零。
以黄子木拄杖为子由生日之寿
苏轼（宋代）

灵寿扶孔光，菊潭饮伯始。
虽云闲草木，岂乐蒙此耻。
一时偶收用，千载相瘢aa39。
海南无嘉植，野果名黄子。
坚瘦多节目，天材任操倚。
嗟我始剪裁，世用或缘此。
贵従老夫手，往配先生几。
相従归故山，不愧仙人杞。
?《本草》：枸杞一名仙人杖。
?
赵郡王施斗綵法被荐女因为说偈
释居简（宋代）

倚福修慧，深丹浓翠。倚慧修福，砌锦层縠。福慧两全，众彩明鲜。

紫不乱朱，缟不碍玄。惟茜惟碧，参鳞差翼。空王座上，一片如织。

善哉命妇，巧思精究。劝化诸女，如出一手。惟此命妇，诸善女人。

于寿域中，克康克宁。女子有行，归宁母家。载殒淑身，发明心花。
题尤使君郡圃十二诗·清平阁
李庚（宋代）

彼美东堂下，方池谁凿成。
萧侯慨不见，亦足窥典刑。
湛湛鱼可数，怗怗鸥不惊。
此心有如水，通国号神明。
水调歌头（南徐秋阅宴诸将，代老人作）
蔡戡（宋代）

肃霜靡衰草，骤雨洗寒空。刀弓斗力增劲，万马骤西风。细看外围合阵，忽变横斜曲直，妙在指麾中。号令肃诸将，谈笑听元戎。

坐中客，休笑我，已衰翁。十年重到，今日此会与谁同。差把龙钟鹤发，来对虎头燕颔，年少总英雄。飞镞落金碗，酣醉吸长虹。
次韵题谢景思少卿药寮
洪适（宋代）

壮岁挥金迈二疏，眼看馀子伏盐车。芷兰清馥浑纫佩，芝朮新盐几荷锄。

剩作好诗传近体，谁言巧宦胜闲居。北窗睡起琴声寂，便若身登太皞墟。
大衍易吟四十首
方回（元代）

损其不善者，惟善则益之。
自然获天佑，可受十朋龟。
次韵叶纾太博惠砚二首 其一
赵抃（宋代）

遗我佳篇字字珍，更兼山骨琢磨新。古贤最重琼瑶意，持报曾同砚席人。
摇落吟
陆游（宋代）

素秋欲尽风雨恶，千林如扫俱摇落。
年运而往秋复冬，念念元知已非昨。
痴人顾欲吝此生，放翁悯汝笑绝缨。
发毛爪齿俱外物，天地大化终无情。
我贫无以遗儿子，惟有一言持付尔：仕宦要能当百挫，为农饥死无游惰。
书事十首 其十
刘克庄（宋代）

汉重貂珰鼎轴轻，力扶弱势赖公卿。劾侯常侍如张□，讼石中书有更生。

伺夜九头犹作祟，过时百舌未收声。虞廷可是无仪凤，底事相看噤不鸣。
赠郎朝散
徐积（宋代）

仕宦何须论权贵，司宾且喜属郎倅。篇章淮上至今传，德性清温善酬对。

神仙船过北神来，应思诗老任员外。沙河路上且吟诗，犹有黄花伴吟醉。
江城子 季春五日，有感而作，歌以自适
段成己（金朝）

百年光景霎时间。镜中看。鬓成斑。历遍人间，万事不如闲。断送余生消底物，兰可佩，菊堪餐。功名场上税征鞍。退时难。处时安。生怕红尘，一点污儒冠。便笔＊凭归来嗟已晚，那更待，买青山。
题翠蛟亭
褚伯秀（宋代）

不逐风雷去，蜿蜒舞石屏。
源深有龙伴，流过错借丹。
坐觉云藏树，吟忘雪溅亭。
岩隈下斜日，归去了残经。
寒夜偶过吴峻伯读其山中诸篇分得天字
宗臣（明代）

北风吹折西山巅，长安有酒斗十干。下马逢君辄成醉，北斗倒插栏干前。

主人为我开瑶编，读之一一山中篇。满地茏苁走白石，四壁纷纭行紫烟。

天目之峰几千万，忽然并挂金华笺。泠泠屋上鸣飞泉，滚滚杯中注百川，使我对此心茫然。

当时我有百花洲，垂杨十里沧江边。织女为我栽白榆，太乙为我栽青莲。

狂时上抱明月舞，醉来忽枕浮云眠。有时赤脚踏龙渊，蛟龙窟宅时时迁。

只今一别三四年，风尘车马徒相牵。梅花岁岁怨其主，芳草日日私自怜。

欲归不归谁之愆，何时与君同上江门船。二十四桥歌婵娟，直从白浪寻青天，千秋万载凌飞仙。
游天竺二首
仇远（元代）

行遍山巅又水涯，尚无红叶与黄花。
长松夹道六七里，小墅通黄十数家。
竺国云深僧寂寞，草堂洞古石嵯牙。
野翁共醉官垆酒，扶醉归来已暮鸦。
奉和太子纳妃太平公主出降三首 其三
胡元范（唐代）

列席诏亲贤，式宴坐神仙。圣文飞圣笔，天乐奏钧天。

曲池涵瑞景，文宇孕祥烟。小臣同百兽，率舞悦尧年。
赓静学林府判游天泽
释智愚（宋代）

古道兼禅到，躬行得几年。
乾坤资定力，心月鉴前缘。
一静人难学，三生话未圆。
老来重有约，不在北山边。
寓定州禅宇 其一
李溥光（元代）

幽鸟避人飞去，好风恋竹频来。为爱僧家庭宇，莫教踏破苍苔。
渔家乐题渔乐图为曾朝佐郎中赋
刘崧（元代）

渔家乐，船里为家无土著。朝朝日日大江边，长汀短汊从湾泊。

醉眠饱食托烟波，却笑傍人事耕作。月明蓬上芦花飞，雨打船头枫叶落。

芦花飞出水，鳜鱼秋正肥。侵晨相唤提网去，薄暮放歌收钓归。

夫妻白首长相聚，有脚何曾踏山路。教儿打网莫种田，长江有水无荒年。
东溪奉送景仁内翰归东都 其二
文彦博（宋代）

暮春脩禊洛川游，丝管随登李郭舟。仲损昌言俱未至，凝眸东望不回头。
题灵鳗庙三首
舒坦（宋代）

绝境朱丹新栋宇，深山灵响杂蚖蛇。
黄金地底应千岁，甘雨人间几万家。
西域不劳方士咒，南州重识使君车。
老农争赛丰年社，古木萧萧自晓鸦。
樵云老人独唱歌
叶颙（元代）

樵云老人年七十，发白双瞳黑如漆。喜唱人间快活歌，好吹酒如无声笛。

一声吹动岭上白云飞，一声吹动山巅明月出。惊醒松梢野鹤栖，唤起波心海蛟蛰。

老来湖海友朋稀，貌古形衰无气力。尽日疏斋坦腹眠，五斗浊醪时自适。

常游北墅剧欢娱，每对南山抱岑寂。张三李四懒结交，黄八赵二不相识。

自歌自舞兴怀真，独步独行神思逸。家无生产万镒金，囊蓄樵云独唱集。

杜撰八阳经，何止三千帙。醉墨淋漓不整齐，粗言跌宕唯真率。

丈夫志气脱情尘，村媪娇羞贵妆饰。长蛇出穴众尽惊，骏马下坡人辟易。

瀑岩溜断峡泉飞，茶鼎涛翻海波溢。光寒孕出蚌腹珠，声雄击碎鸿门璧。

千寻桧柏秀奇峰，一片莓苔裹顽石。祗图豪放旨趣高，肯蹈凡庸陈腐失。

曹刘沈谢丈人行，江左风流亦勍敌。自愧滕薛微，敢与齐晋匹。

虽乏经邦辞，颇尽归耕术。洗净功名疵，涤空声利疾。

星斗灿心胸，烟霞生肘腋。玉涧奏瑶琴，银河泻琼液。

松云满草衣，岩霏洒石壁。空翠扑晴轩，虚白凝霄室。

豪端锦绣机，奚藉天孙织。语险神鬼愁，言奇魑魅泣。

懦夫忽刚强，义士弥感激。山灵为起舞，万像咸拱立。

已免世俗羁，犹负林泉癖。饮酣拍手呼李白，倾倒壶觞同座席。

共话斯文丧乱如，馀子碌碌焉足恤。固多狗尾可续貂，其奈羊皮殊豹质。

噫嘘嚱安得快剪刀，剪取云梦竹䨲毫束作笔。删削郑卫淫，刬除妖艳习。

斡回正始音，书写大雅什。烜赫照乾坤，焜耀当天日。

清风亿万年，辉彩千百尺。妙理造幽微，芳馨著今昔。

虎啸龙吟天地间，蚓唱蝇鸣俱屏迹。狂澜捲尽江汉清，阴霾散去山峰碧。
岁晚诸君送酒赋长歌以谢之
李处权（宋代）

我有经纶天下之大志，陶冶万物之雄心。
上书几欲自藏达，君物无籍不可寻。
归来抚剑星斗近，老去援琴山水深。
混迹渔樵友麋鹿，兴发时为梁父吟。
雾雨方寒蔽林薮，黄狐跳梁苍兕吼。
岁云暮矣人白头，纳履踵决衣见肘。
茫茫大块宁终久，青史功名谁不朽。
昔贤达观有至言，破除万事无过酒。
朝来叩关闻剥啄，长须致简喜且愕。
满壶倾写清若空，一酹衰颜返丹渥。
此物难从俗士论，古今与世收奇勋。
寒谷可以回阳春，浇风亦使还其淳。
书生分量当饮温，圣清贤濁何用分。
濁醪有妙理，引人著胜地。
乘坠且不知，焉知物为贵。
扬雄嗜饮而家贫，玄嘲尚白费解纷。
屈原独醒良自苦，湘累空有些招魂。
一石亦醉淳于髡，五斗解酲刘伯伦。
卧舆当道陶渊明，骑马似船贺季真。
吏部有时甘盗瓮，丞相他年容吐茵。
古人已往不复见，忽然举觞如对面。
穷通得丧寓於此，旦暮方齐生死变。
拍浮池中固不恶，麴壘糟丘仍不薄。
一杯一杯复一杯，身世兼忘乃真乐。
不可一日无此君，今吾於酒而亦云。
安得四海尽种秫，春台寿域长醺醺。
游罗浮合掌岩 其一
释今佛（明代）

连峰叠翠与云齐，中有前时隐士溪。千岁未归华表鹤，一湾长绕紫芝畦。

陇头但见秦人少，山角空闻谢豹啼。几度临风倍惆怅，不禁吟到夕阳西。
初三日出东郊碑楼院
范成大（宋代）

远柳新晴暝紫烟，小江吹冻舞清涟。
红尘一哄人归後，跕跕饥鸢蹙纸钱。
咏史下·慕容恪
陈普（宋代）

霜雹风沙杂乱飞，段龛地下见春归。
时来但处周公位，历举华人百世希。
孺子歌
佚名（先秦）

沧浪之水清兮，可以濯我缨。
沧浪之水浊兮，可以濯我足。
山居杂诗九十首
曹勋（宋代）

平生有知旧，相望顿以疏。
卧念十日雨，谁寄一行书。
景已来白雁，诗漫如黄初。
不忘剡溪棹，且策雪中驴。
和寄宗上人
赵希逢（宋代）

早欲投闲林下坐，苦无度牒与袈裟。
在家偿若谢灵运，薄酒须知也胜茶。
村居即事
晁补之（宋代）

十载京尘化客衣，故园榆柳识春归。
深村芳物无由觅，蝴蝶双寻麦陇飞。
次韵彭景贶
陈造（宋代）

鸠杖随身去，乡园得自娱。
红鲜终日有，俗物向来无。
酒所挥椽笔，风前据槁梧。
逢人休举似，儿辈笑吾徒。
句
鲜于能（宋代）

金山一拳石，石髻出溟涨。
临高台送乔景叔之金陵
王问（明代）

临高台，瞻帝里，五侯七贵歌钟起。
陌上黄尘飞塞天，大车央央起车前。
朝游斗鸡坊，暮入长楸里。
少年宝剑青丝囊，锦帐如云百余里。
临高台，岁将暮。
西风川上旌，吹向维扬渡。
金陵草色半青青，槛外长江百丈清。
白鹭洲前官舸发，石头城下暮潮平。
回眺雒城中，万事予何有。
身上鹔鹴裘，可换新丰酒。
为予买却清江槎，逢君须及白门花。
江上莼鲈秋更美，早看君去倍思家。
晚过西湖
吴惟信（宋代）

鹭鸶立处无秋暑，舴艋行时正晚凉。诗兴似山来衮衮，归心如水去洋洋。

经风杨柳高偏折，隔浦芙蓉远更香。俯仰之间易陈迹，不知醉了几千场。
次韵别友
方岳（宋代）

砚香不肯与山留，雨浥寒花断送秋。
后夜酒醒诗更好，淡烟荒草并渔舟。
神宗皇帝挽词 其二
王子韶（宋代）

脱屣人寰忽上天，投渊果熟会群仙。帐宫云暝龙为驾，缀幄天群鹤记年。

万里出师轻卫霍，一朝行事付谈迁。功名半古升遐早，独抱遗弓涕泫然。
大士讲经
释慧空（宋代）

两口明明一无舌，同死同生为吾决。
那吒顶上喫蒺藜，金刚脚下流出血。
寄浙漕晋卿李工部
胡宿（宋代）

名臣分刺十三州，君在东南第一流。郡国成风皆自化，朝廷安枕更无忧。

江湖莫作多时计，山水何妨暇日游。谁与二天相对饮，看看八月弄涛头。
赋得送轩辕先生归罗浮山
李洞（唐代）

旧山归隐浪摇青，绿鬓山童一帙经。诗帖布帆猿鸟看，

药煎金鼎鬼神听。洞深头上聆仙语，船静鼻中闻海腥。

此处先生应不住，吾君南望漫劳形。
咏儒释道三教总赠程洁庵：道教十四首 其十二 不如守中
李道纯（元代）

说妙谈玄了不通，争如默默守其中。不偏不倚玄关透，不易方能合圣功。
新州枕上有感二首
王奕（元代）

尼山拜了又何求，驰鹜中原作壮游。
泰岱峰头观日出，汶阳城壮看河流。
朝吟阚县蚩尤冢，暮醉新州太白楼。
从此不消删白发，留归江上对眠鸥。
朝中措
马子严（宋代）

龙荪晚颖破苔纹。英气欲凌云。深处未须留客，春风自掩柴门。

蒲团宴坐，轻敲茶臼，细扑炉熏。弹到琴心三叠，鹧鸪啼傍黄昏。
从叔将军宅蔷薇花开太府韦卿有题壁长句因以和作
权德舆（唐代）

环列从容蹀躞归，光风骀荡发红薇。莺藏密叶宜新霁，

蹀绕低枝爱晚晖。艳色当轩迷舞袖，繁香满径拂朝衣。

名卿洞壑仍相近，佳句新成和者稀。
次杨绵州韵二首
释宝昙（宋代）

夜潮明日浙东西，故国征鸿各自归。
白璧一双唯我在，行年六自似公希。
人生自是专城贵，道眼何曾与世违。
剩种春风付桃李，等闲人共惜芳菲。
绍兴祀太社太稷十七首 送神用《宁安》。
郊庙朝会歌辞（宋代）

乃粒烝民，功昭万古。国有常祀，荐献式叙。肃肃雍雍，旧章咸举。

神保聿归，介我稷黍。
松根醉眠道士一幅·其二
徐渭（明代）

不负青天睡这场，松花落尽尚黄粱。
梦中有客刳肠看，笑我肠中只酒香。
寄贾岛浪仙
姚合（唐代）

悄悄掩门扉，穷窘自维絷。世途已昧履，生计复乖缉。

疏我非常性，端峭尔孤立。往还纵云久，贫蹇岂自习。

所居率荒野，宁似在京邑。院落夕弥空，虫声雁相及。

衣巾半僧施，蔬药常自拾。凛凛寝席单，翳翳灶烟湿。

颓篱里人度，败壁邻灯入。晓思已暂舒，暮愁还更集。

风凄林叶萎，苔糁行径涩。海峤誓同归，橡栗充朝给。
四月上澣日同寮约游西湖十绝
张镃（宋代）

自得城隅水弱居，西湖幽讨句全疎。
今朝掩簿抽身出，更向谁边不一书。
中峰
仲殊（宋代）

聚远最高亭，登临喜倍增。贪陪青眼客，不见白头僧。

闭户三十载，压云千万层。龙珠弹落处，一点白莲灯。
归舟抵无锡望惠山
李绳（清代）

塔影入孤城，帆回落照明。客同归鸟倦，山似故人迎。

野市桥边酒，春烟陇上耕。何当访僧寺，汲水试茶铛。
送张少卿知汉州用汉字韵
彭龟年（宋代）

家传张长公，直节可敬叹。
居官不取容，安有鄙夫患。
奏劾司马门，乃翁宁可犯。
惊跸当罚金，法令戒反汗。
奈何盗环人，使遭灭族难。
惟挚有父风，彼美渊明赞。
由来阴德深，云仍继名宦。
西州清河家，簪绂夸里闬。
我公翰墨英，蚤岁擢三馆。
立朝物望归，駸駸历华贯。
莼羹忽思归，周邦喜良翰。
三节歌皇华，风采肃廉按。
召归一再迁，卿月光有粲。
廷尉天下平，异论乃冰炭。
守道当守官，闻风志立懦。
分符复西归，顾忧宽宵旰。
广汉最繁丽，地望蜀郡冠。
房湖天下稀，公余可吟玩。
十顷玻璃风，和气来隔岸。
过家亦足荣，触热去不惮。
三世居此官，盛事闻见罕。
甘棠百年思，蔽芾阴更满。
少城我从公，转首岁六换。
人生一浮萍，谁料聚与散。
荒凉更寂寞，一笑得承款。
柬之宰相材，自是一好汉。
大手当调羹，先试五花判。
愿言坚晚节，功倍事则半。
衰病卧漳滨，尚念刘公干。
题拥翠亭
戴梓（清代）

窈窕搆孤亭，亭外环古木。晨揽四山云，暮集群鸟宿。

暑气不能侵，秋风长谡谡。偶有幽人来，相携探幽谷。
送张屯田归洛歌
欧阳修（宋代）

昔年洛浦见花落，曾作悲歌歌落花。
愁来欲遣何可柰，时向金河寻杜家。
杜家花虽非绝品，犹可开颜为之饮。
少年意气易成懽，醉不还家伴花寝。
一来京国两伤春，憔悴穷愁九陌尘。
红房紫莟处处有，骑马欲寻无故人。
黄河三月入隋河，河水多时怅望多。
为怜此水来何处，中有伊流与洛波。
忽闻君至自西京，洗眼相看眼暂明。
心衰面老畏人问，惊我瘦骨清如冰。
今年七月妹丧夫，稚儿孀女啼呱呱。
季秋九月予丧妇，十月厌厌成病躯。
端居移病新城下，日不出门无过者。
独行时欲强高歌，一曲未终双涕洒。
可怜明月与春风，岁岁年年事不同。
暂别已嗟非旧态，再来应是作衰翁。
感时惜别情无已，无酒送君空有泪。
西归必有问君人，为道别来今若此。
满庭芳 题竹垞先生诗词集后
叶绍本（清代）

太乙吹藜，长庚入梦，仙才最数鸳湖。衣冠江左，腹拄满楹书。

千鸳麻鞋应召，金銮直、玉殿披裾。承恩迥，翔麟给马，第宅傍宸居。

掉头归去远，碧山学士，不恋银鱼。只花间放艇，湖上骑驴。

长吟短咏，红牙按、字密真珠。闲情赋、春风鬓影，文采似相如。
和余慵楼送别原韵
沈峻（清代）

陶令归来自寡欢，折腰岂必恋微官。长贫并觉妻孥贱，远别其如知己难。

绝域风霜臣节苦，彤庭雨露主恩宽。他年天末重相见，共话青镫酒未阑。
送李绍祖通判宁江
晁公溯（宋代）

此去夔州气倍增，白盐赤甲两崚嶒。
喜看司隶李校尉，往事高人王右丞。
若使主公登紫殿，亦归郎省卧青绫。
老夫只拟安田亩，他日烝民颂中兴。
西溪书事
范仲淹（宋代）

卑栖曾未托椅梧，敢议雄心万里途。
蒙叟自当齐黑白，子牟何必怨江湖。
秋天响亮频闻鹤，夜海曈曨每见珠。
一醉一吟疏懒甚，溪人能信解嘲无。
秋怀
罗公升（宋代）

空庭下梧叶，欲静闻疏雨。
幽怀耿无寐，邻客终夜语。
赵推寄朱氏楚辞
韩淲（宋代）

回雁峰前寄楚辞，古时人语已如斯。少翔幕下宁天定，近入台中信已知。

连帅朱今当共学，故侯刘昔尚谁思。春来草满南池水，何日薰兮又屈卮。
集英殿立侍观进士唱名六首
张镃（宋代）

君王策士几临轩，好学隆儒古莫肩。
忠鲠尽将裨治道，不令鼌董誉空传。
江上望西兴
滕岑（宋代）

跨浦桥边万里风，客帆去尽暮江空。
西兴只在斜阳里，白壁青林淡染红。
杂曲歌辞。何满子
白居易（唐代）

世传满子是人名，临就刑时曲始成。

一曲四词歌八叠，从头便是断肠声。
子猷访戴图
谢幼谦（宋代）

溪山雪夜本清奇，底事扁舟只凭归。
谁识去来皆兴耳，归时更好似来时。
次韵邵君 其二
方回（元代）

我能容物天容我，容足元消地几多。结莫逆交聊尔汝，闻无义语勿谁何。

飘零踪迹因循惯，冷淡光阴苟且过。人世政如蚕食叶，百年谁办茧成窝。
满江红 其三
赵磻老（宋代）

潇洒星郎，吹绿鬓、胜游霞举。秋又半，月磨云翳，籁传风语。

太一青藜光对射，中流荡漾莲舟舞。戏人间、今夜水精宫，前无古。

吾家是，蓬山侣。歌舞袖，蘋花渚。拟问津斜汉，乘槎南浦。

谒帝通明今得便，素娥拍手心先许。笑画阑、三十六宫秋，花如土。
十三日夜山斋翫月
舒岳祥（宋代）

月傍细细水波云，绣撚金描孔翠纹。
夜半冰轮悬净碧，太空不动扫魔群。
送吴允坚掌仪入闽省亲
朱同（明代）

海鸟拂羽翮，翩然独南翔。楚人不识凤，焉能知商羊。

我本黄山人，仗剑游钱塘。见君恨已晚，盘桓与苏杭。

忽动定省念，告言驾海航。我亲亦念我，白发垂高堂。

未遂终养心，中宵不能忘。岂无负郭田，与君濯沧浪。

男儿百年间，事业不可量。努力在少年，莫令鬓毛霜。

我有清樽酒，为君举一觞。酒酣发长歌，中心怆以伤。

莫辞今夕欢，可以诉衷肠。明朝片帆去，云海苍茫茫。
华之高寿鲁斋先生七十
金履祥（宋代）

有车班班，有来自东。
子曰予耄，落此新宫。
梦醒闻雁却忆女弟
德日（清代）

依稀莲步梦中来，忽听孤鸿意自哀。尔来失群予忆妹，烦君寄泪到妆台。
夜发渔浦
姚镛（宋代）

为亲从薄宦，不复计脩程。断浦迎潮别，孤帆带月行。

秋来江柳变，夜久水烟生。前路犹淹泊，凄其赋远征。
代柬促陈居士归
刘宰（宋代）

一棹东游久未归，羞囊应已典春衣。
淡烟疏柳鲈鱼市，底事流涎对落晖。
寓京口四首答汤菊庄兼简分司郑料院·月观远
武衍（宋代）

朝宗亭下浪冥冥，何日寻观瘞其十二鹤铭。
更欲裹茶邀客去，短篷敲火瀹中泠。
苏武慢·山月来时
虞集（宋代）

山月来时，海风不动，平地玉楼琼宇。桂子飘香，露华如水，自按洞箫如缕。杳杳冥冥，泠泠历历，青鸟解传芳语。太微中、鸾鹤相求，尽是旧时真侣。君听取、列豹重关，鼓雷千吏，天界更多官府。石女簪花，木人劝酒，为我此间聊住。高唱微吟，挥毫万丈，尘世等闲今古。看空山、一色青青，何意断云残雨。
荆州儿歌
刘敞（宋代）

都卢小儿歌且舞，口吹鸣笛手击鼓。日落群游尘土中，噭咷不分巴与楚。

年年送腊迎春光，家家相随夜开户。嗟汝儿曹舞更歌，及尔不为如老何。
答韦中立论师道书
柳宗元（唐代）

二十一日，宗元白：

辱书云，欲相师。仆道不笃，业甚浅近，环顾其中，未见可师者。虽常好言论，为文章，甚不自是也。不意吾子自京师来蛮夷间，乃幸见取。仆自卜固无取，假令有取，亦不敢为人师。为众人师且不敢，况敢为吾子师乎？

孟子称“人之患在好为人师”。由魏、晋氏以下，人益不事师。今之世，不闻有师，有辄哗笑之，以为狂人。独韩愈奋不顾流俗，犯笑侮，收召后学，作《师说》，因抗颜而为师。世果群怪聚骂，指目牵引，而增与为言辞。愈以是得狂名，居长安，炊不暇熟，又挈挈而东，如是者数矣。

屈子赋曰：“邑犬群吠，吠所怪也。”仆往闻庸、蜀之南，恒雨少日，日出则犬吠，余以为过言。前六七年，仆来南，二年冬，幸大雪逾岭，被南越中数州。数州之犬，皆苍黄吠噬，狂走者累日，至无雪乃已，然后始信前所闻者。今韩愈既自以为蜀之日，而吾子又欲使吾为越之雪，不以病乎？非独见病，亦以病吾子。然雪与日岂有过哉？顾吠者犬耳！度今天下不吠者几人，而谁敢炫怪于群目，以召闹取怒乎？

仆自谪过以来，益少志虑。居南中九年，增脚气病，渐不喜闹。岂可使呶呶者，早暮咈吾耳，骚吾心？则固僵仆烦愦，愈不可过矣。平居，望外遭齿舌不少，独欠为人师耳。

抑又闻之，古者重冠礼，将以责成人之道，是圣人所尤用心者也。数百年来，人不复行。近有孙昌胤者，独发愤行之。既成礼，明日造朝，至外庭，荐笏，言于卿士曰：“某子冠毕。”应之者咸怃然。京兆尹郑叔则怫然，曳笏却立，曰：“何预我耶？”廷中皆大笑。天下不以非郑尹而快孙子，何哉独为所不为也。今之命师者大类此。

吾子行厚而辞深，凡所作皆恢恢然有古人形貌；虽仆敢为师，亦何所增加也假而以仆年先吾子，闻道著书之日不後，诚欲往来言所闻，则仆固愿悉陈中所得者。吾子苟自择之，取某事，去某事，则可矣；若定是非以敎吾子，仆才不足，而又畏前所陈者，其为不敢也决矣。吾子前所欲见吾文，既悉以陈之，非以耀明於子，聊欲以观子气色，诚好恶如何也。今书来言者皆大过。吾子诚非佞誉诬谀之徒，直见爱甚故然耳!

始吾幼且少，为文章，以辞为工。及长，乃知文者以明道，是固不苟为炳炳烺烺，务釆色，夸声音而以为能也。凡吾所陈，皆自谓近道，而不知道之果近乎？远乎？吾子好道而可吾文，或者其於道不远矣。故吾每为文章，未尝敢以轻心掉之，惧其剽而不留也；未尝敢以怠心易之，惧其弛而不严也；未尝敢以昏气出之，惧其昧没而杂也；未尝敢以矜气作之，惧其偃蹇而骄也。抑之欲其奥，扬之欲其明，疏之欲其通，廉之欲其节；激而发之欲其清，固而存之欲其重，此吾所以羽翼夫道也。本之《书》以求其质，本之《诗》以求其恒，本之《礼》以求其宜，本之《春秋》以求其断，本之《易》以求其动：此吾所以取道之原也。参之《谷梁氏》以厉其气，参之《孟》，《荀》以畅其支，参之《庄》，《老》以肆其端，参之《国语》以博其趣，参之《离骚》以致其幽，参之《太史公》以著其洁：此吾所以旁推交通，而以为之文也。凡若此者，果是耶，非耶？有取乎，抑其无取乎？吾子幸观焉，择焉，有余以告焉。苟亟来以广是道，子不有得焉，则我得矣，又何以师云尔哉？取其实而去其名，无招越、蜀吠，而为外廷所笑，则幸矣。宗元复白。
送李季才户部出守衡阳
程公许（宋代）

君来我去国，我还君得州。
世事巧违人，参辰不同谋。
庚午蜀贡琛，君亚龙头。
回翔三十的，班序晚见收。
边声震宇县，枢{上笔下完}须忍受筹。
心期白粉闱，晋扈翠云裘。
忽以外庸请，高轩拥前驺。
展也清庙器，若为南国侯。
事会转轇轕，材难费搜求。
似闻石廪峰，琼佩郁飞浮。
其下维清湘，杜兰满汀洲。
官间足娱玩，聊以宽隐忧。
良会当有期，玉泉来蹇修。
芳声保不沫，岁晏终绸缪。
我迂谅无补，行世况鲜俦。
言归承明直，尘容祗含羞。
思土重纡轸，风埃苦淹留。
伫君建中业，同理溯峡舟。
白首三间茅，相依岷峨陬。
次韵赠道士汪庭芝二首
方回（元代）

七叶衣冠尺五天，赤眉兵起竟谁全。
备尝庶孽流离□，□会仙直接引缘。
身世万端艰苦后，家门十载变更前。
操持正要看帆柂，勿便夸为到岸船。
寿运使
芹庵（宋代）

总计宁专借远方，高勋盟府要深藏。
明年今日扫清禁，天语传宣劝寿觞。
娄师德
王十朋（宋代）

忤意由来勿校难，谁能唾面自令乾。直须事过心平后，方服娄公度量宽。
送柳道时余北还（一作送观察李判官巡郴州）
戴叔伦（唐代）

征役各异路，烟波同旅愁。轻桡上桂水，大艑下扬州。

何处成后会，今朝分旧游。离心比杨柳，萧飒不胜秋。
致爽亭二首 其一
张嵲（宋代）

雾豁空江平，林疏远山出。龙溪夜来雨，爽气侵衣湿。
题县八景 其六 洲渚流芳
卢宅仁（明代）

旭日出扶桑，晴光映芳草。物态人意閒，天时景象好。

春朝快清游，王孙勿复道。径欲藉一尊，缓寻恣搜讨。
次韵潘德久借居西湖张氏园诗
许及之（宋代）

竹居元为竹，闻借帚湖阴。齐物千言就，巢枝一径深。

岚光开句眼，虚籁试禅心。赓得西湖咏，何须更姓林。
拟卜居
陈藻（宋代）

向来为客爱塘村，几度天边入梦魂。
恰到塘村心已懒，不知何处立柴门。
简周允升三首
赵蕃（宋代）

君为乡校长，我政旅人居。
借屋元相近，相过莫放疏。
医闾春望同李户部诸君子
许宗鲁（明代）

医闾登眺倚胡天，辽左封疆指顾全。
山势北来连靺鞈，海云东尽辨朝鲜。
岩花竞暖霏香云，塞草留春蔼翠烟。
公暇暂同淹永日，喜无烽火报甘泉。
西子妆 为友人题女伶刘昭容嫦娥奔月像
严既澄（清代）

麟带黏云，蝉鬟约雾，玉宇微茫春暖。明妆淡月认飞魂，试霓裳怨歌应倦。

婵娟再转。已昨夜星辰梦断。翠嚬深，恨笑啼圆缺，迷离箫管。

幽怀远。碧海青天，慢傍瑶瑟怨。便依灵药谢芳尘，怕冥冥劫胎难换。

霜痕瘦损，剩漂泊高寒谁伴。尽回肠，又看珠帘暮卷。
示福孙井示喜曾
陆游（宋代）

北商久不通，犁枣罕登盘；山舍惟有橘，琐细如弹丸，此外则柿栗，收拾猿鸟残。
虽无庞翁话，儿孙亦团栾。
今岁雨雪晚，岁莫始大寒，二稚乃可怜，不诉衣襦单。
地炉有微火，诵书到更阑。
我老多感慨，赖汝差自宽。
悼流民
缪烜（清代）

河南癸酉罹天殃，早魃为虐农事伤。树皮剥尽草根绝，民生无计多流亡。

偏遭河北纷寇贼，烽火薰天涂路塞。十室九室断爨烟，扶携何处堪求食。

陌上流民接踵来，肌肤枯槁筋骸摧。陌下饥民尸枕籍，兽蹄鸟迹处尘埃。

陌上回头见陌下，半晌吞声泪频洒。玉石至此诚无分，翻悔离家死横野。

兹闻圣主布深仁，发帑给粟振尔民。可怜仁人谷，难入死者腹。

可怜仁人恩，难返死者魂。噫嘻乎悲哉！生民不幸值此荒。

我行见之恻衷肠，愿天早以甘霖降。
三偈寄白沙和尚 其三
林希逸（宋代）

作缘道者信难哉，小工石匠亦持斋。世间苦行谁能此，为向白沙会下来。
所知从事近藩偶有怀寄
郑谷（唐代）

官舍种莎僧对榻，生涯如在旧山贫。
酒醒草檄闻残漏，花落移厨送晚春。
水墨画松清睡眼，云霞仙氅挂吟身。
霜台伏首思归切，莫把渔竿逐逸人。
送子上弟赴郴州，史君罗达甫寺正之招
杨万里（宋代）

郴山奇变水清写，郴江幸绕郴山下。
韩秦妙语久绝弦，谁煎凤山续此篇。
君章词客山水主，云锦聘君君好赴。
为寻两公旧游处，得句寄侬侬不妒。
休道郴阳和鴈无，也曾避雪罗浮去。
夜宿确荦 其一
程本立（明代）

嶍峨一舍路，确荦数家村。月出四山静，我怀谁与论。
长生
柴望（宋代）

武皇何事驾虚空，金阙求仙路未通。
王母不来方士去，茂陵可是广寒宫。
别寻真观
郭祥正（宋代）

寻真幽径入深源，一宿清虚寄洞天。归去姑溪度残日，无因重到五峰前。
鼙舞歌五首 其四 精微篇
曹植（两汉）

精微烂金石，至心动神明。杞妻哭死夫，梁山为之倾。

子丹西质秦，乌白马角生。邹衍囚燕市，繁霜为夏零。

关东有贤女，自字苏来卿。壮年报父仇，身没垂功名。

女休逢赦书，白刃几在颈。俱上列仙籍，去死独就生。

太仓令有罪，远徵当就拘。自悲居无男，祸至无与俱。

缇萦痛父言，荷担西上书。盘桓北阙下，泣泪何涟如。

乞得并姊弟，没身赎父躯。汉文感其义，肉刑法用除。

其父得以免，辩义在列图。多男亦何为，一女足成居。

简子南渡河，津吏废舟船。执法将加刑，女娟拥棹前。

妾父闻君来，将涉不测渊。畏惧风波起，祷祝祭名川。

备礼飨神祇，为君求福先。不胜釂祀诚，至令犯罚艰。

君必欲加诛，乞使知罪愆。妾愿以身代，至诚感苍天。

国君高其义，其父用赦原。河激奏中流，简子知其贤。

归聘为夫人，荣宠超后先。辩女解父命，何况健少年。

黄初发和气，明堂德教施。治道致太平，礼乐风俗移。

刑措民无枉，怨女复何为。圣皇长寿考，景福常来仪。
步出上东门
仇远（元代）

步出上东门，肺肺东门柳。彼美窈窕娘，惜为荡子妇。

中堂裁衣窈，刀尺常在手。之子未归家，何以奉箕帚。

为君长相思，踯躅岁云久。思君头易白，惜无百年寿。

谁能学仙人，辟谷但饮酒。
天竺山居
释斯植（宋代）

对雨吟方稳，西风忽晚晴。
野花沿涧白，秋意入帘清。
浅水藏鱼影，重林隔磬声。
是非尘外事，谁可继高名。
宴清都 嘉禾遇曹希文，同过武原，下榻书巢
华胥（清代）

不减冶游兴。韶光在。霏微絮乱烟暝。秦驻花殷，由拳浪软，去留烟定。

寻了熟鹭训鸥，许重过、书巢鹤艇。怅春归、啼鸟都稀，筠帘昼长人静。

更看碧宇澄空，海津尘远，风岫霞冷。年时赋别江郎梦，老鬓花犹胜。

故园已隔三霜，拼到处，清尊醉醒。还凝伫、万绿芳丛，一蟾素影。
大垂手
聂夷中（唐代）

金刀剪轻云，盘用黄金缕。装束赵飞燕，教来掌上舞。

舞罢飞燕死，片片随风去。
玉清昭应宫上尊号三首
真宗（宋代）

赫赫列圣，盛德巍然。
彤彤灵宇，睟信在焉。
奉以龙兗，被之象天。
重庆宗稷，亿万斯年。
春日田园杂兴三首
戴东老（宋代）

饮了椒盘收了灯，翁摧稚子步新晴。
茅柴初熟胜胝醖，莱服久新宜晚羹。
伏卯难留上春种，出栏牛试吉辰耕。
去年官赋今年能，寂甚门前犬吠声。
蝶恋花·尽道今年春较早
韩淲（宋代）

尽道今年春较早。梅与人情，觉得梅偏好。一树南豅香未老。春风已自生芳草。来自城中犹带晓。行到君家，细雨吹池沼。怅望沙坑须会到。玉溪此意年时少。
春日陪侯侍御游洪岩用卢大参韵 其九
霍与瑕（明代）

夕阳欲下山，月出山更好。愿侍太清人，乘月恣幽讨。
射隼
钟芳（明代）

隼来远自阴山北，百鸟群中誇劲翮。弯弧仰天意自闲，血毛乱洒江云黑。

隼兮隼兮何眇眇，死向将军为君兆。将军胆略威百胡，一隽谁云尽天巧。

镇边今锡紫貂裘，如林鸷翰看全收。
天冠山同诸学士为祝丹阳赋 其四 石人峰
杜本（元代）

临风衣自整，对月影偏长。独立经寒暑，真成石作肠。
金缕曲·独坐无聊，忽见蜘蛛一丝微吐，满屋旋转，戏作
许禧身（清代）

行是腾云软。只空中、一丝微吐，飘扬轻转。八足交叉形似舞，彷佛无肠影幻。

更密密、檐前布满。地网天罗重更叠，叹飞虫、啖尽无从算。

丛叶底，惯牵绊。

千丝结后终难断。但看他、蜂藏蝶敛，纷纷避远。日月精华良夜足，更喜春风和暖。

却只恨、禽声啼乱。弱絮飞花随意罥，最玲珑、雨落成珠串。

芳讯报，桂楼畔。
鹧鸪天·璧月池南翦木栖
刘仲尹（金朝）

璧月池南翦木栖。六朝宫袖窄中宜。新声蹙巧蛾颦黛，纤指移?雁著丝。朱户小，画帘低。细香轻梦隔涪溪。西风只道悲秋瘦，却是西风未得
偶题
翁卷（宋代）

绿树何稠叠，清风稍羡余。
枕萦云片片，帘透雨疎疎。
修笕通泉壑，残碑出野锄。
丘陵知几变，耕稼学陶渔。
送江西省员外郎纳文璨赴四川省理问
梁寅（元代）

豫章城外发春帆，西望岷峨落日酣。故国蚕丛随地迥，浮云鸟道与天参。

政行定布秋官令，赋就多逢蜀客谈。他日绣衣归阙下，还因鸿雁忆江南。
相和歌辞。昭君词
张文琮（唐代）

戒途飞万里，回首望三秦。忽见天山雪，还疑上苑春。

玉痕垂泪粉，罗袂拂胡尘。为得胡中曲，还悲远嫁人。
杭州杂诗和林石田
汪元量（宋代）

先生忘富贵，久客幸平安。
发已千茎白，心犹一寸丹。
衣冠前进士，家世旧郎官。
醉入乌程里，吟登李杜坛。
和张文潜喜东坡过岭
李之仪（宋代）

纷纷扰扰何为哉，一身之馀皆傥来。当前荆棘谁所树，到了醯酸蚋方聚。

公归斯文乃有主，公去妖淫几人误。狐狸罢嘷蛟龙众，户外何嫌常满屦。
太平寺慈氏阁
黄庭坚（宋代）

青玻瓈盆插千岑，湘江水清无古今。
何处拭目穷表里，太平飞阁暂登临。
朝阳不闻皂盖下，愚溪但见古木阴。
谁与洗涤怀古恨，坐有佳客非孤斟。